El portaveu d'Esquerra Unida afirma que l'Equip de Govern ha tret la ciutat de l'ostracisme
26 d’octubre 2017

![](/es-va/Actualidad/PublishingImages/Octubre 2015/00Sampedro_c.jpg)  
  

L'edil d'Esquerra Unida Guillermo Sampedro va destacar en el Debat de Política General Municipal que l'Ajuntament ha tornat a caminar després de huit anys de paràlisi. **“Hi ha nous aires i noves formes i açò es nota. Per tant, la lectura que fem des d'Esquerra Unida és positiva. Les coses estan anant bé, o almenys, raonablement bé”**. Sampedro va dir que la situació podria ser encara millor, per la qual cosa no es pot ser triomfalistes. Així i tot, va assegurar que **“podem traure pit de la projecció que la ciutat ha aconseguit en estos dos anys”**.

  

Sampedro va defensar que la ciutat ha millorat la seua projecció **“a nivell cultural, a nivell patrimonial, a nivell turístic i, sobretot, a nivell industrial. Som, agrade o no, un referent en la recuperació econòmica del País Valencià, i açò, en gran part, dic jo, que es deu a la labor d’este Ajuntament i d'este Equip de Govern del que forma part Esquerra Unida”**.

  

També ha agraït la labor del Consell, **“que ha tornat a incloure a Sagunt en els seus plans després de vint anys d'oblit i d'estar en el calaix. Açò és veritat, igual que també és cert que de tant en tant ens ha tocat i ens tocarà seguir exigint el compliment dels compromisos per part de la Generalitat, que a voltes té mala memòria”**.

  

L'edil va destacar que el Camp de Morvedre és la comarca, juntament amb la Vall d'Albaida, **“en què més ha baixat l'atur i crescut l'ocupació, i tenim 583 aturats menys que l'any passat. Així i tot, encara tenim 5.000 aturats en la nostra ciutat i per açò no podem estar satisfets i hem de seguir baixant eixa xifra”**.

  

A més, va voler afegir el bon ritme de la reindustrialització del municipi, que ha passat de tindre **“el major erm d'Europa a tindre un polígon quasi ple en el qual les empreses es barallen per vindre i estarà en breu a ple rendiment”**. Sampedro ha dit que quan van arribar al govern es van trobar amb un macropolígon industrial pràcticament buit, sense urbanitzar i que portava aturat i bloquejat una dècada. **“Ara es va a convertir, juntament amb la resta de polígons com Camí la Mar, que també era un desert, en la locomotora industrial del País Valencià”**, va dir Sampedro.

  

Quant a la cultura, l'edil d'Esquerra Unida va assegurar que mai abans s'ha fet i programat tanta cultura i de tanta qualitat. **“Sagunt a Escena torna a ser un festival de referència, som seu del Festival del Còmic de la Comunitat Valenciana. Tenim una escola de teatre que ha complit deu anys i que compta amb més de 600 alumnes enguany, però és que també hem engegat una escola de cinema i una altra d'art urbà per a xiquets i joves”**, va destacar Sampedro.

  

També va esmentar la posada en marxa de la candidatura de Sagunt a Patrimoni de la Humanitat, **“que esperem que encara ens done més projecció i ajude a consolidar el turisme. Per cert, que el nombre de visitants i turistes puja cada any”**.

  

**“La veritat és que s'estan fent bé les coses i estem complint amb el programa de govern, i per tant no podem més que fer una valoració positiva”**, va dir l'edil, qui va reconéixer assumptes pendents de ser resolts, com el Centre de Dia i el CRIS per a malalts mentals, el tren de rodalies al Port, l'IES número 5, el Centre Integrat de FP, el desdoblament de la CV-309 i altres temes en els quals l'Ajuntament sí participa o sí decidix **“i en els quals hem començat a caminar però encara queda camí”**. 

**“****Som conscients d'açò i que s'estan solucionant a poc a poc, però almenys s'estan solucionant. Com l'accés al moll nord i obrir el port marítim a la ciutadania, la Gerència (amb el projecte de reforma del Casino que es licitarà a la fi d'any, o les oficines que en els pròxims mesos passarà a albergar els Serveis Socials entre altres departaments), la Fundació del Patrimoni Industrial (que va a ser pública i de majoria municipal i que en breu estarà desbloquejada), o el Sender Blau, el pavelló poliesportiu del cementeri, etcètera, etcètera, tot açò projectes que es resoldran en els pròxims mesos”**.  

**Serveis Socials aposta per empoderar la població**  

Pel que fa a les polítiques socials, Sampedro ha destacat que des de la delegació dirigida per Mónica Caparrós se seguix apostant per l'apoderament de la població i l'ús efectiu dels serveis que des d'esta regidoria s'oferixen a la ciutadania.

En este sentit, **“a més de l'augment pressupostari en les ajudes de primera necessitat encara imprescindibles hui dia, hem posat en marxa, juntament amb la delegació de Promoció Econòmica, programes de formació dirigits exclusivament a les usuàries i usuaris de serveis socials amb el propòsit que siguen elles i ells els que tinguen les eines necessàries per a dinamitzar la seua incorporació al mercat laboral”**.

Una altra de les propostes esmentades per Sampedro és la consolidació d'un pla d'ocupació específica de serveis socials, que se sumisca al Pla d'Ocupació global que, a través de la SAG, **“estem duent a terme amb contractes de sis mesos i que suposa que esta gent, molts d'ells usuaris dels Serveis Socials, compten amb un any i mig, com a mínim, d'ingressos estables”**.  

Segons l'edil, la intenció de l'Ajuntament és que els recursos es dirigisquen cada vegada més a generar oportunitats i previndre situacions de pobresa, **“sense oblidar les necessitats bàsiques, però entenent que atallar-les és molt més efectiu que pal·liar-les”**.  

També va incidir que l'Ajuntament seguix recuperant serveis que estaven privatitzats i creant oferta pública d'ocupació. Com a exemple d'açò va citar les quatre brigades més en la SAG, les 21 places noves de policia, l'ampliació de la jornada laboral a 12 treballadors i 21 borses d'ocupació en el que va d'any.  

   

**Una ciutat més amable, humana, habitable i participativa**

Guillermo Sampedro va resumir la seua exposició en què l'Equip de Govern està **“construint una ciutat més amable, més humana, més habitable i més participativa”**.  

Una ciutat més amable **“que aposta pel transport públic i sostenible, i para açò hem millorat la flota d'autobusos i hem duplicat serveis. Hem augmentat un 30% el percentatge d'usuaris i encara queda la forta inversió en carrils bici prevista per a enguany”**.  

L'edil va descriure la ciutat com més habitable i amb nous i millors serveis. Com a exemple va dir que quant a l'esport **“s'han fet inversions en quasi totes les instal·lacions, igual que s'han reformat i invertit en quasi tots els col·legis públics de Sagunt i Port”**. També va recalcar que estan apostant per millorar l'accessibilitat en les voreres dels barris i netejar el riu Palància.  

**“A més, som pioners al País Valencià en la recollida selectiva de matèria orgànica. I un tema molt important, la declaració del Paratge Natural de Romeu, que s'ha aprovat enguany després d'11 anys paralitzada”**, va defensar Sampedro.  

Pel que fa als serveis, Guillermo Sampedro va dir que s'ha **“duplicat activitats per a xiquets i per a joves i ara oferim els mateixos serveis en els dos nuclis, ampliat els programes Lluna Plena que ha passat d'una vegada al mes a totes les setmanes, l’Esplai, que passa a fer-se tant divendres com dissabtes, o els campus que organitzem a l'estiu per als adolescents i que, així, els pares i mares puguen conciliar la vida familiar i laboral”**.  

Sampedro ha incidit que estes eren reivindicacions dels joves que els van fer arribar a través del Fórum Jove i d'ací van arribar al Ple, que va aprovar fa uns mesos el Pla Jove. **“Igual que la reivindicació que els xiquets i xiquetes ens feien per a fer noves activitats, com l'Escola d'Art Urbà que hem posat en marxa i que confiem que ajude a donar-li color a esta ciutat amb grafits i murals”**, va puntualitzar l'edil.  

Segons l'edil d'Esquerra Unida, la ciutat és també més participativa gràcies als nous consells i convocant els que ja hi havia i que no es convocaven. Va destacar els mapatges urbans, utilitzats perquè des dels barris **“es posen damunt de la taula les millores i exigències dels veïns”**, o les noves instal·lacions, com el Centre Cívic de Sant Francesc de Borja, **“que s'ha d'inaugurar en les pròximes setmanes”**.  

També la va qualificar de **“molt més humana”** posat que s'ha tornat a engegar les ajudes a les ONG, tant a les locals com Morvedre Acull o La Tenda de Tot el Món per al projecte ‘Sagunt, ciutat pel comerç just’, **“com a aquelles que ens han presentat projectes de cooperació en el tercer món. O les jornades de Ciutat Refugi que hem posat en marxa en el mes d'octubre des de Cooperació per a denunciar el drama de les persones refugiades”**.  

A més, va recordar que des de l'Ajuntament s'ha rescatat la memòria de les 27 persones afusellades pel franquisme a Sagunt, així com dels quatre saguntins assassinats en els camps de concentració nazi. **“Hem dignificat la memòria d'estos lluitadors per la llibertat i podem dir que som una ciutat una mica millor només per açò”**.  

Finalment, Sampedro va resumir que **“queda molt per fer, però les coses s'estan fent ben o, almenys, raonablement bé. Hem tret de l'ostracisme a la ciutat que ha passat a ser referent en molts aspectes. I hem convertit Sagunt en una ciutat més amable, més participativa i, sobretot, més habitable i més humana”**.

​

*   [](http://www.facebook.com/sharer.php?u=https://aytosagunto.es/va/actualitat/el-portaveu-d-esquerra-unida-afirma-que-l-equip-de-govern-ha-tret-la-ciutat-de-l-ostracisme/ "Facebook")
*   [](http://twitter.com/share?url=https://aytosagunto.es/va/actualitat/el-portaveu-d-esquerra-unida-afirma-que-l-equip-de-govern-ha-tret-la-ciutat-de-l-ostracisme/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-portaveu-d-esquerra-unida-afirma-que-l-equip-de-govern-ha-tret-la-ciutat-de-l-ostracisme/ "Linked In")
*   [](mailto:?body=https://aytosagunto.es/va/actualitat/el-portaveu-d-esquerra-unida-afirma-que-l-equip-de-govern-ha-tret-la-ciutat-de-l-ostracisme/)